**Kiko Ramírez** (s. 14. heinäkuuta 1970) on espanjalainen jalkapallovalmentaja ja entinen hyökkääjä. Joulukuusta 2022 lähtien hän on toiminut Wisła Krakovan urheilutoimenjohtajana.

Ura
---

Kiko Ramírez teki jalkapallouransa Espanjan alasarjoissa pelaten korkeimmillaan Segunda División B:ssä. Hän aloitti uransa vuonna 1989 Gimnàstic de Tarragonassa, jota edusti seitsemän kauden ajan. Hän siirtyi kaudeksi 1996/97 CE Sabadelliin, josta edelleen Segunda B:ssä pelanneeseen Málagaan. Hän pelasi saman sarjatason AD Ceutassa, FC Cartagenassa ja Noveldassa, kunnes lopetti pelaajauransa vuonna 2000. 

Lopetettuaan pelaajauransa Ramírez palasi kasvattajaseuraansa Gimnàsticiin, jossa toimi apulaisvalmentajana vuosina 2002–2010. Kesällä 2010 hän siirtyi seuran farmijoukkueen CF Pobla de Mafumetin päävalmentajaksi. Hän valmensi seuraa Tercera Divisiónissa kahden kauden ajan, kunnes palasi kesällä 2012 Segundaan pudonneen Gimnàsticin palvelukseen seuran päävalmentajaksi. Hän sai kuitenkin potkut jo lokakuun alussa heikkojen tulosten vuoksi.

Lokakuussa 2013 Ramírez palasi valmennustehtäviin CE L'Hospitaletin päävalmentajana. Hän luotsasi seuran kaudella 2013/14 Segunda B:ssä toiseksi, mutta joukkueen nousu sarjaporrasta ylemmäs kariutui nousukarsintoihin. Kaudella 2014/15 seura jäi yhdeksänneksi ja Ramírez erosi tehtävistään kauden jälkeen.

Lokakuussa 2015 Ramírezista tuli CD Castellónin päävalmentaja. Jälleen Ramírez teki hyvää jälkeä luotsaamalla Castellónin Tercerassa nousukarsintoihin, mutta nousu kariutui karsintatappioon CF Gavàlle. Hän jätti seuran kauden jälkeen.

Tammikuussa 2017 Ramírez aloitti Puolan Ekstraklasassa pelaavan Wisła Krakovan päävalmentajana. Ramírez luotsasi seuran liigan runkosarjassa viidenneksi, mutta mestaruuden ratkaisseessa playoffs-vaiheessa joukkue putosi kuudenneksi ja jäi europelipaikkojen ulkopuolelle. Kaudella 2017/18 Wisła jäi syyskaudella kauas liigan kärkitaistelusta ja Ramírez sai potkut joulukuussa 2017.

Tammikuussa 2019 Ramírez palasi valmentamaan kotimaahansa, kun hänestä tuli Sabadellin päävalmentaja. Hän sai kuitenkin potkut seurasta jo huhtikuussa 2019, kun Sabadell oli juuttunut Espanjan neljänneksi korkeimman sarjatason putoamiskamppailuun.

Sabadellista saamiensa potkujen jälkeen Ramírezista tuli kaudeksi 2019/20 kreikkalaisen Xanthin päävalmentaja. Hän sai kuitenkin potkut jo lokakuussa.

Heinäkuussa 2021 Ramírezista tuli intialaisen Odishan päävalmentaja. Pesti päättyi potkuihin tammikuussa 2022, kun Odisha oli voittanut vain kaksi edellisestä seitsemästä ottelustaan.

Joulukuussa 2022 Ramírez palasi Wisła Krakovaan, kun seura palkkasi hänet urheilutoimen johtajaksi kauden loppuun ulottuvalla sopimuksella.

Lähteet
-------

1. ↑  Kiko Ramírez: Francisco Ramírez González
2. ↑  Tratan de profesionalizar elfilial Mundo Deportivo. Viitattu 13.3.2017. (espanjaksi)
3. ↑  Confirmado: Kike Ramírez entrenará al Nástic Marca. Viitattu 13.3.2017. (espanjaksi)
4. ↑  El Nàstic destituye a Kiko Ramírez y nombra entrenador a Salamero Sport. Viitattu 13.3.2017. (espanjaksi)
5. ↑  Kiko Ramírez, l'escollit per rescatar l'Hospitalet L'Esportiu. Viitattu 13.3.2017. (espanjaksi)
6. ↑  Kiko Ramírez no continuarà L'Esportiu. Viitattu 13.3.2017. (espanjaksi)
7. ↑  Kiko Ramírez entrenará a un Castellón con "una afición y una ciudad de Primera" Super Deporte. Viitattu 13.3.2017. (espanjaksi)
8. ↑  Kiko Ramírez deja el Castellón "muy decepcionado" con los dirigentes El Mundo. Viitattu 13.3.2017. (espanjaksi)
9. ↑  El español Kiko Ramírez, nuevo técnico del Wisla Cracovia AS. Viitattu 13.3.2017. (espanjaksi)
10. ↑  Kiko Ramírez zwolniony z Wisły 90minut.pl. Viitattu 3.1.2018. (puolaksi)
11. ↑  Kiko Ramírez, nou entrenador del CE Sabadell iSabadell. Julkaistu 15.1.2019. VIitattu 30.1.2023. (espanjaksi)
12. ↑  El Sabadell destitueix Kiko Ramírez com a entrenador del primer equip Nació. Julkaistu 1.4.2019. Viitattu 30.1.2023. (espanjaksi)
13. ↑  Kiko Ramírez firma por el Xanthi FC de la Superliga griega Diari de Tarragona. Julkaistu 22.5.2019. Viitattu 30.1.2023. (espanjaksi)
14. ↑  El Xanthi de Kiko Ramírez, un lobo con piel de cordero en la Superliga griega AS.com. Julkaistu 8.10.2019. Viitattu 30.1.2023. (espanjaksi)
15. ↑  Odisha FC sign Ramirez as head coach, Joaquin as assistant Times of India. Julkaistu 20.7.2021. Viitattu 30.1.2023. (englanniksi)
16. ↑  ISL 2021-22: Odisha FC sack head coach Kiko Ramirez at midway stage firstpost.com. Julkaistu 15.1.2022. Viitattu 30.1.2023. (englanniksi)
17. ↑  Kiko Ramírez dyrektorem sportowym Wisły 90minut.pl. Julkaistu 5.12.2022. Viitattu 30.1.2023. (puolaksi)


|  |  |  |
| --- | --- | --- |
| Edeltäjä:**Dariusz Wdowczyk** | **Wisła Krakovan päävalmentaja**1–12/2017 | Seuraaja:**Joan Carrillo** |

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Kansalliset Muokkaa Wikidatassa | 
* Puola

 |

 |